P r e d k l a d a c i a   s p r á v a

Dňa 22. novembra 2004 sa uskutočnila v Bruseli Konferencia k záväzkom vojenských spôsobilostí a zasadnutie Rady pre všeobecné záležitosti a vonkajšie vzťahy Európskej únie (ďalej len EÚ). Rokovania sa konali vo formáte ministrov obrany členských krajín EÚ, na ktorých po prvý krát mohli ministri obrany členských krajín prijať samostatné rozhodnutie.

Cieľom rokovania bolo posúdiť doterajšie výsledky Európskej únie dosiahnuté v oblasti budovania vojenských spôsobilostí EÚ. Uskutočnené kroky, ako aj načrtnutie ďalšieho postupu v budúcnosti boli zapracované do dokumentu Deklarácia o európskych vojenských spôsobilostiach (ďalej len Deklarácia). Schválenie Deklarácie bolo samostatným bodom rokovania Rady pre všeobecné záležitosti a vonkajšie vzťahy. Prerokované boli všetky relevantné oblasti budovania vojenských spôsobilostí EÚ.

V súčasnosti sú z hľadiska konkrétnej realizácie Headline Goal 2010 najaktuálnejším problémom bojové skupiny EÚ. Preto sa tejto téme venovala podstatná časť rokovania. Slovenska republika sa už ako kandidátska krajina zapojila do plnenia úloh vyplývajúcich z európskej bezpečnostnej a obrannej politiky. Prijatím Cieľov síl 2004 (NATO) a ich deklarovaním aj pre EÚ, v kontexte prístupu nasadenia jedného balíka síl pre operácie NATO a operácie EÚ, boli vytvorené predpoklady na to, aby Slovenská republika hrala aktívnejšiu úlohu v rámci európskej bezpečnostnej a obrannej politiky a výraznejšie prispievať do tejto iniciatívy EÚ.

Slovenská republika potvrdila politický záväzok vytvoriť spoločnú bojovú skupinu s Poľskom pre operácie krízového manažmentu EÚ, ktorá bude spôsobilá pre operačné nasadenie najneskôr do roku 2010. Z tohto dôvodu podpísala deklaráciu s Poľskom a Nemeckom. Na základe požiadaviek vedúcej krajiny (Poľsko), by mal príspevok SR predstavovať 15 % počtov bojovej skupiny (približne 200 - 220 príslušníkov ozbrojených síl). Spoločná bojová skupina bude doplnená o sily a prostriedky Litvy a Lotyšska príspevkami v oblasti špeciálnych spôsobilostí (niche capabilites). 

Materiál nemá bezprostredný dopad na štátny rozpočet a zároveň nemá dopad na zamestnanosť a životné prostredie.